На основу чл. 6. и 7. Правилника о условима и начину доделе буџетских средстава за финансирање потреба и интереса младих на територији АП Војводине („Службени лист АПВ“, број 3/17, 18/18 и 36/18) и чл. 24. и 25. Покрајинске скупштинске одлуке о буџету АП Војводине за 2022. годину („Службени лист АПВ“, број 54/21), Покрајински секретаријат за спорт и омладину (у даљем тексту: Секретаријат) расписује

**ЈАВНИ КОНКУРС**

**ЗА ФИНАНСИРАЊЕ ПРОЈЕКАТА ПОДРШКЕ СПРОВОЂЕЊУ ОМЛАДИНСКЕ ПОЛИТИКЕ**

**УСЛОВИ У ПОГЛЕДУ ПОДНОСИЛАЦА И ПРЕДЛОГА ПРОЈЕКАТА**

* Подносиоци предлога пројеката могу бити удружења младих и за младе, омладинске и студентске организације, савези, јединице локалне самоуправе, канцеларије за младе, васпитно-образовне установе, друге установе и развојне агенције јединица локалних самоуправа са територије АП Војводине.
* Подносилац захтева мора да има седиште на подручју АП Војводине и да располаже капацитетима за реализацију пројеката.
* Уколико се пројекат реализује у партнерству с неком организацијом, неопходно је доставити доказ о сарадњи с том организацијом (протокол, споразум и слично).

**УСЛОВИ У ПОГЛЕДУ ПРЕДЛОГА ПРОЈЕКАТА**

Пројекти који се финансирају су пројекти подршке спровођењу омладинске политике који се односе на неке од осам области и то: образовање младих; запошљавање младих; здравље младих и социјална политика према младима; култура и информисање младих; активизам и слободно време младих; волонтеризам и мобилност младих; безбедност младих; заштита животне средине и одрживи развој.

Поред наведеног, путем овог конкурса врши се и избор **једне** **организације** која ће вршити мониторинг pеализације одобрених пројеката по конкурсима у областима омладинске политике, које расписује Покрајински секретаријат за спорт и омладину. На овај конкурсни задатак могу да аплицирају само организације младих и за младе које, поред општих услова, имају и искуства на пословима мониторинга и евалуације. Пројектни задаци са изабраном организацијом биће посебно дефинисани уговором.

Максимални износ средстава који може бити одобрен за пројектни задатак „мониторинг и евалуацију одобрених пројеката по Конкурсу за финансирање пројеката подршке спровођењу омладинске политике“ износи 500.000,00 динара.

Укупан износ средстава који се расподељује по овом конкурсу износи **28.000.000,00 (двадесет осам милиона) динара.** Од наведеног укупног износа, износ од 3.000.000,00 динара планиран је за трансфере осталим нивоима власти, а износ од 25.000.000,00 динара за дотације невладиним организацијама.

**РОК ЗА ПОДНОШЕЊЕ ПРЕДЛОГА ПРОЈЕКАТА ПО КОНКУРСУ**

**Јавни конкурс је отворен од дана објављивања у дневном листу „Дневник“ и траје до 1. марта 2022. године**.

Након истека рока трајања овог Конкурса, стручна Комисија ће вредновати поднете предлоге пројеката, те доставити покрајинском секретару предлог за финансирање. Након доношења одлуке на интернет страници Секретаријата ће се објавити списак подносилаца чији су предлози пројекта одобрени. Објављивањем ове листе, сматраће се да су подносиоци предлога пројеката који нису на листи, одбијени са захтевом за финансирање, те да су на овај начин о томе обавештени.

**НАЧИН ПОДНОШЕЊА ПРЕДЛОГА ПРОЈЕКАТА**

Пријаве на конкурс испуњавају се искључиво на обрасцу који је објављен на интернет сајту Секретаријата: [www.sio.vojvodina.gov.rs](http://www.sio.vojvodina.gov.rs) и достављају се заједно са CD-ом (који треба да садржи скениране све документе у ПДФ формату који се достављају уз захтев) Пријавe се достављају у коверти са назнаком **„Пријава за Јавни конкурс за финансирање пројеката подршке спровођењу омладинске политике“**, поштом на адресу: Покрајински секретаријат за спорт и омладину, Бул. Михајла Пупина 16, 21000 Нови Сад, или непосредно на писарници покрајинских органа. Неблаговремене и непотпуне пријаве, неће се разматрати.